
Arbeidsgruppen for kunstig intelligens (KI)[footnoteRef:1] i undervisning og vurdering ved SV-fakultetet [1:  KI-begrepet refererer her fortrinnsvis til generativ KI, som chatGPT og lignende KI-verktøy.] 


Studiebarometeret viser at mange studenter bruker KI i sine studier, men opplever å få lite opplæring og veiledning i bruk av KI. Studenter uttrykker stor usikkerhet om hva som er tillatt og ikke tillatt, og er derfor lite åpne om egen KI-bruk. 
Nedenfor følger en anbefaling om KI-bruk i studier, undervisning og vurdering som er utarbeidet av SV-fakultetets arbeidsgruppe på KI i undervisning og vurdering. Arbeidsgruppen ble opprettet av studiedekanen på initiativ fra utdanningsledermøtet i desember 2024 og inkluderte en studentrepresentant, to vitenskapelig ansatte, EILIN-koordinator og to fra studieseksjonen ved fakultet. Studiedekanen ledet arbeidet.
Arbeidsgruppen møttes i perioden fra januar til mai 2025. I tillegg til diskusjoner i gruppen, hadde arbeidsgruppen møter med UiOs Seksjon for juridiske tjenester ved Avdeling for forskningsadministrasjon, og Seksjon for digitale tjenester ved Avdeling for studieadministrasjon. Arbeidsgruppen arrangerte dessuten et lukket seminar med inviterte presentasjoner fra 10 undervisere ved fakultetet som bruker KI i egen undervisning og en student. Anbefalingen om retningslinjer for KI-bruk i studier, undervisning og vurdering ble drøftet i utdanningsledermøtet 28. mai 2025. 
Arbeidsgruppens anbefaling
Arbeidsgruppen anbefaler en to-delt strategi for å håndtere utfordringer og utnytte muligheter med KI i undervisning og vurdering ved fakultetet: For det første må det gis tydelig informasjon til studenter om at KI-bruk generelt tillates, og at evt. emne-spesifikke retningslinjer for KI-bruk best formidles i emnebeskrivelser. For det andre bør fakultetets undervisere oppmuntres til å tilegne seg grunnleggende KI-kompetanse, bla for å kunne vurdere om og hvordan KI kan bidra til å ivareta og øke studentenes læringsutbytte. Undervisere må få god støtte i form av opplæring og veiledning i hvordan KI kan inkorporeres i undervisning og hvordan risiko ved KI, spesielt i forbindelse med vurderingssituasjoner, kan reduseres. Arbeidsgruppen anbefaler at EILIN får ansvaret for å utvikle et helhetlig og fleksibelt KI-tilbud til undervisere ved SV-fakultetet, som inkluderer oppdaterte nettressurser, arbeidsstuer, seminarer og individuell veiledning. SV-fakultetets opplæringstilbud på KI må koordineres med tilbudet ved UiO, som har et overordnet ansvar for å gi både studenter og ansatte grunnleggende KI-kompetanse. 
KI-bruk er forbundet med et betydelig miljøproblem. Arbeidsgruppen anbefaler derfor at både studenter og undervisere kritisk vurderer behov for KI-bruk i sin studie- og arbeidshverdag og følger evt. retningslinjer for miljøvennlig og etisk KI-bruk ved UiO. Miljøkonsekvenser av KI-bruk må inkorporeres i UiOs klimaarbeid, og studiedekanen skal fremme dette spørsmålet i relevante fora når det er mulig.

1. Tydelig informasjon til studentene om KI-bruk i en gitt undervisnings- og vurderingssituasjon
Diskusjonen om KI i undervisning og vurdering formuleres ofte som et spørsmål om studentene skal få lov til å bruke KI i sine studier og hva slags KI-bruk som skal anses som fusk. Arbeidsgruppen mener at dette er en uhensiktsmessig innfallsvinkel til det viktige temaet om KI i undervisning og vurdering. I arbeidsmarkedet som møter studentene etter oppnådd grad, vil det være forventninger om at studentene besitter bred KI-kompetanse, som for eksempel at de forstår etiske aspekter ved KI-bruk og at de kan praktisere en kritisk holdning til KI-generert informasjon og tekst, i tillegg til at de kan bruke KI som arbeidsverktøy. Arbeidsgruppen er også av den oppfatning at fakultetet verken har praktisk eller juridisk mulighet til å nekte studenter å bruke KI-verktøy som ligger fritt tilgjengelig på nettet. Arbeidsgruppen anbefaler derfor at studenter i utgangspunktet tillates å bruke KI i sine studier. Studenter som ønsker å bruke KI i sine studier, skal oppmuntres til å bruke KI i tråd med UiOs rådgivende nettsider rettet mot KI-bruk for studenter. Her vil studentene finne en oppdatert meny av teknikker for hvordan de kan bruke KI for å øke eget læringsutbytte. Studenter bør gjøres spesielt oppmerksom på UiOs grunnregler for bruk av kunstig intelligens.
At studenter kan bruke KI i sine studier anbefales derfor som normen. Dette er i tråd med UiOs retningslinjer, og innebærer at KI kan benyttes i vurderingssituasjoner der alle hjelpemidler er tillatt. Det vil si alle vurderingssituasjoner som ikke finner sted i et kontrollert miljø. Bruk av KI kan også utgjøre en integrert del av en vurderingssituasjon. Hvordan KI kan innpasses i eksamen er et faglig spørsmål som må bestemmes av emneansvarlig og inkorporeres i emnebeskrivelsen.
Tydelig informasjon om KI-bruk i vurderingssituasjoner må også inkorporeres i sensorveiledninger, spesielt i form av konkret informasjon om hvordan evt. KI-bruk skal vurderes i karakterfastsettelsen. Undervisere som ønsker det, vil få bistand fra EILIN til å gjøre sine valg med hensyn til KI-bruk i vurderingssituasjoner.

2. Et helhetlig og fleksibelt pedagogisk støttetilbud for undervisere i KI-bruk i undervisning og vurdering
På SV-fakultetet representerer Læringsnettverket EILIN en unik mulighet til å tilby undervisere et godt støtteapparat for å vurdere når og hvordan KI kan bidra til å ivareta eller øke studentenes læringsutbytte. Et viktig hensyn i veiledningen av undervisere må være å sikre at KI-bruk i undervisningen er innrettet slik at vi ikke frarøver studentene muligheter til å lære selv.
Et lavterskel-tilbud til undervisere og emneansvarlige er å videreutvikle EILIN sine KI-sider og samle relevant kvalitetssikret informasjon fra både interne og eksterne kilder om hvordan studenter kan bruke KI som læringsverktøy på egen hånd, og informasjon og tips til undervisere om hvordan de kan bruke KI som læringsverktøy i egen undervisning. Vi har allerede en god del informasjon på EILIN-sidene, og undervisere vil også lett finne informasjon fra andre pedagogiske støttetjenester ved UiO, som LINK, KURT, IDEA, CELL, og relevante eksterne kilder. 
I tillegg til å oppdatere og utvide nettbaserte KI-ressurser, anbefaler arbeidsgruppen at EILIN utvikler et enkelt, fleksibelt og fagnært opplæringstilbud i form av seminarer, arbeidsstuer og individuell veiledning som er tilgjengelig for emneansvarlige, digitalt eller fysisk, når de trenger det, for eksempel i forbindelse med undervisningsplanlegging, -gjennomføring og eksamen. Det kan for eksempel gjøres ved at det utvikles en enkel «standardpakke» med teknikker og undervisningstiltak som undervisere får hjelp til å omsette til en relevant praksis i sin egen undervisning. Arbeidsgruppen anbefaler at det opprettes en referansegruppe som skal bidra til god kvalitetssikring av fakultetets KI-arbeid.
Det er også risiko forbundet med KI-bruk, spesielt i tilknytning til vurderingssituasjoner. Fristelsen til ureglementert bruk av KI i eksamensbesvarelser kan være stor for studenter hvis KI leverer en god besvarelse og sjansen for å bli tatt er liten. For å begrense denne risikoen for fusk og sikre rettferdig vurdering av studentenes kunnskap og ferdigheter, kan det være tilsvarende fristende for emneansvarlige å gå over til bare å bruke skoleeksamen som vurderingsform. Det er uheldig dersom det medfører liten variasjon i vurderingsformene studentene møter i sitt studieløp. Skoleeksamen er ikke alltid er den mest egnede vurderingsformen for alle læringsutbyttemål og et studieløp der studentene i liten grad får utvikle skriftlige ferdigheter og evne til selvstendig analyse og kritisk tenkning, vil medføre at de er mindre godt forberedt på arbeidslivets krav etter fullført grad.
Arbeidsgruppen anbefaler at det utvikles et godt pedagogisk støttetilbud til undervisere og emneansvarlige rettet både mot vurderingsform og eksamensoppgaver. I tilfeller der eksamensoppgaver kan utformes slik at de ikke kan besvares godt utelukkende ved hjelp av KI, kan det redusere studentenes insentiv til ureglementert KI-bruk i forbindelse med eksamen. Det viktigste tiltaket er imidlertid antagelig å kombinere flere vurderingsformer som del av én eksamen. Med flere vurderingsformer kan det utøves større grad av kontroll med studentenes arbeid, som reduserer studentenes mulighet til ureglementert KI-bruk i forbindelse med eksamen. Den pedagogiske støtten til undervisere og emneansvarlige må inkludere gode eksempler og forslag til eksamensformer og oppgavetyper som begrenser studentenes mulighet til, og gjør det mindre fristende, å bruke KI på ureglementerte måter.
Organisert erfaringsdeling og kollegaveiledning er viktig. Fakultetet må jobbe for å utvikle en kultur for nysgjerrighet, utforsking, felles læring og erfaringsdeling i undervisning generelt og for KI-bruk spesielt. For å oppnå det, er det viktig at så mange undervisere så raskt som mulig når et grunnleggende kompetansenivå slik at de kan utforske KI-bruk i undervisningen på egen hånd og dele sine erfaringer med andre. Fakultetet bør bidra til å motivere undervisere som ikke har mye KI-erfaring selv til å benytte seg av opplæringstilbud og arenaer for erfaringsdeling om KI i undervisning både ved fakultetet og UiO. Videre bør fakultetet sikre god dialog med spydspissene i KI-arbeidet ved enhetene, både i erfaringsdeling og i kvalitetssikringen av fakultetets KI-arbeid. EILIN bør også spille en viktig rolle i dette arbeidet, for eksempel ved å delta i stabsmøter og lignende samlinger med obligatorisk deltakelse ved enhetene, og bidra til å skape trygge arenaer der undervisere kan prøve ut ulike typer av i KI-bruk i undervisning og vurdering. UiO har et overordnet ansvar for å sikre at både studenter og ansatte har nødvendig basiskompetanse om KI i undervisning og vurdering.
Arbeidsgruppen anbefaler at det utarbeides en KI-strategi for undervisningen når det planlegges nye studieprogrammer, og at dette kravet formelt legges inn i instruksen for nye studieprogrammer.

